**Հ Ի Մ Ն Ա Վ Ո Ր Ո Ւ Մ**

**«ՆՈՅԵՄԲԵՐՅԱՆԻ ԱՎԱԳ ԴՊՐՈՑ» ՊԵՏԱԿԱՆ ՈՉ ԱՌԵՎՏՐԱՅԻՆ ԿԱԶՄԱԿԵՐՊՈՒԹՅՈՒՆԸ ՎԵՐԱՆՎԱՆԵԼՈՒ ԵՎ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2010 ԹՎԱԿԱՆԻ ՄԱՅԻՍԻ 6-Ի N 575-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆ ԿԱՏԱՐԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ**

**1. Անհրաժեշտությունը**

««Նոյեմբերյանի ավագ դպրոց» պետական ոչ առևտրային կազմակերպությունը վերանվանելու ևՀայաստանի Հանրապետության կառավարության 2010 թվականի մայիսի 6-ի N 575-Ն որոշման մեջ փոփոխություն կատարելու **մասին**» Հայաստանի Հանրապետության կառավարության որոշման նախագծի ընդունումը պայմանավորված է Հայաստանի Հանրապետության Տավուշի մարզի Նոյեմբերյան քաղաքում բնակվող երեխաների ուսումնական գործընթացն անխափան և հարմարավետ կազմակերպելու անհրաժեշտությունից:

**2. Ընթացիկ իրավիճակը և խնդիրները**

Կրթության, գիտության, մշակույթի և սպորտի նախարարության ենթակայությամբ գործում է 1 ավագ դպրոց, իսկ ՀՀ Տավուշի մարզպետարանի ենթակայությամբ՝ 1 հիմնական դպրոց։

Նոյեմբերյան քաղաքում գործող հանրակրթական ուսումնական հաստատությունների ուսումնասիրության արդյունքում 28.03.2024 թվականի դրությամբ կազմվել է ներքոնշված տեղեկատվությունը.

|  |  |  |  |  |  |  |
| --- | --- | --- | --- | --- | --- | --- |
| **Մարզ** | **Շրջան/համայնք** | | **Դպրոց** | **Աշակերտներ** | **Ուսուցիչներ** | **Անձնակազմ** |
|  | | | |  |  |  |
| Տավուշ | Նոյեմբերյան | [ք. Նոյեմբերյանի թիվ 2 hմ/դ](https://reports.emis.am/#/schools-manual-reports/schools/1392) | | 588 | 34 | 37 |
| Տավուշ | Նոյեմբերյան | [ք. Նոյեմբերյանի թիվ 1 ա/դ](https://reports.emis.am/#/schools-manual-reports/schools/1391) | | 112 | 14 | 24 |

«Նոյեմբերյանի ավագ դպրոց» ՊՈԱԿ-ի շենքը կառուցվել է 1981 թվականին։  *Նախագծային հզորությունը 1176 սովորող է։ 2013-2018 թվականների* ընթացքում դպրոցում իրականացվել են հիմնանորոգման (1 մասնաշենք) և վերանորոգման (8 մասնաշենք) աշխատանքներ։ Դպրոցի մասնաշենքերի քանակը 9 է։ Դպրոցը համարվում է թերբեռնված՝ 112 սովորողով։

«ՀՀ Տավուշի մարզի Նոյեմբերյանի թիվ 2 հիմնական դպրոց պետական հանրակրթական ուսումնական հաստատություն» ՊՈԱԿ-ի շենքը կառուցվել է 1961 թվականին։ Նախագծային հզորությունը 350 սովորող է։ Դպրոցը համարվում է գերբեռնված. այս պահի դրությամբ դպրոցում սովորում է 588 աշակերտ։ Դպրոցի մասնաշենքերի քանակը 1 է։ Վերջին անգամ ընթացիկ նորոգումն իրականացվել է 2010 թվականին։

**3.Կարգավորման նպատակը**

ՀՀ կրթության, գիտության, մշակույթի և սպորտի նախարարությունն առաջարկում է՝ «Նոյեմբերյանի ավագ դպրոց» պետական ոչ առևտրային կազմակերպությունը վերանվանել «Նոյեմբերյանի վարժարան» պետական ոչ առևտրային կազմակերպության և սահմանել, որ դպրոցի գործունեության առարկան (5-12-րդ դասարաններ) հանրա­կրթա­կան հիմնական և լրացուցիչ ծրագրերի իրականացնումն է:

2024-2025 ուսումնական տարվանից Նոյեմբերյանի ավագ դպրոցը վերանվանելով վարժարանի՝ կիրականացվի 5-9-րդ դասարաններում սովորողների ընդունելություն, ինչի արդյունքում «ՀՀ Տավուշի մարզի Նոյեմբերյանի թիվ 2 հիմնական դպրոց պետական հանրակրթական ուսումնական հաստատություն» ՊՈԱԿ-ի, 5-9-րդ դասարաների սովորողների մի մասը կրթությունը կշարունակի Նոյեմբերյանի վարժարանում և սովորողներին մատուցվող ծառայություները կիրականացվեն համապատասխան ուսումնական միջավայրի ապահովմամբ։

**4.Նախագծի մշակման գործընթացում ներգրավված ինստիտուտները և անձինք**

Նախագիծը մշակվել է Կրթության, գիտության, մշակույթի և սպորտի նախարարության կողմից:

**5.Ակնկալվող արդյունքը**

Նախագծի ընդունման դեպքում ակնկալվում է ապահովել սովորողների՝ հիմնական կրթություն ստանալու իրավունքը:

**6. «Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ».**

Նախագծի ընդունումը բխում է Կառավարության 2021-2026թթ. ծրագրի «Կրթություն բաժնում ամրագրված ծրագրերից, մասնավորապես՝ հանրակրթության ոլորտում առկա խնդիրների լուծման համար անհրաժեշտ հանրակրթության ամբողջական և շեշտակի փոփոխություններից, որի հիմնաքարերից մեկը մինչև 2026 թվականը հանրակրթության նոր չափորոշիչների ամբողջական ներդրումն է հանրապետության հանրակրթական դպրոցներում:

Նախագծի ընդունման կապակցությամբ պետական կամ տեղական ինքնակառավարման մարմինների բյուջեում ծախսերի և եկամուտների ավելացում կամ նվազեցում չի նախատեսվում: